Trokdrywer brand erg ná petrolbomFoto: ER ŉ Vragmotorbestuurder het ernstige brandwonde opgedoen toe die vragmotor waarin hy gery het Sondag in die vroeë oggendure op die N1 naby Touwsrivier in die Wes-Kaap aan die brand gesteek is. Volgens Werner Vermaak, woordvoerder van ER24, het paramedici omstreeks 01:00 op die vragmotor afgekom wat sowat 10 km buite Touwsrivier langs die pad aan die brand was. “Die bestuurder is ŉ ent weg van die vragmotor af aangetref. Hy het ernstige brandwonde en ŉ enkelbesering opgedoen.” Die 50-jarige vragmotorbestuurder het aan paramedici verduidelik dat hy die vragmotor waarin hy gery het van die pad af getrek het om te rus. Terwyl hy gelê en slaap het, is ŉ petrolbom deur een van die vensters gegooi en die vragmotor het aan die brand geslaan.” Volgens Vermaak kon die bestuurder daarin slaag om uit die vragmotor te kom waarna hy toe glo deur ŉ onbekende aantal mans gejaag is wat ŉ petrolbom in sy rigting gegooi het. Die vragmotorbestuurder is op die toneel behandel voordat hy na die Mediclinic Worcester gehaas is vir verdere behandeling. Die Touwsrivier-polisie en Worcester-brandweer was op die toneel. Die voorval word ondersoek.